هەفتەی سێیەم:پێناسەی چەمکەکان :

كۆمه‌ڵناسی زیاتر زانستێكی تیۆریه، لەگەل ئەوەی تاقیگەی کۆمەلناسی ناو کۆمەڵگایە بەڵام ، تیۆرو هزری فەلسەفی و مەعریفەی پەتی هیشتا رووبەرێکی فراوانی کۆمەڵناسی پێکدنن، لەبەر ئەوە زانایان و توێژەرانی کۆمەڵناسی گرنگی به‌ مه‌عریفه‌و تیۆره‌كان ده‌دەن، ئەم گرنگیدانە لە ریگای چەمکەوە دەکرێت بۆیە له‌ زانسته‌ تیۆریه‌كان بە گشتی و لە کۆمەڵناسیدا بە تایبەت چه‌مك شوێنێكی ناوه‌ندی هه‌یه‌.

بێگومان په‌یوه‌ندیه‌كی پته‌و هه‌یه‌ له‌ نێوان ژیانی رۆژانه‌ی مرۆڤ و ئه‌وه‌ی ده‌یبینێ و ئه‌زمونی ده‌كات ، ئه‌مه‌ش هه‌نگاوی یه‌كه‌مه‌ له‌ بونیادنانی مه‌عریفه‌دا، زمان یه‌كه‌مین ئامرازه‌ بۆ گوزارشتكردن له‌و ره‌وشه‌و گواستنه‌وه‌ی بۆ كه‌سانی تر، لەگەڵ پیشکەوتنی زانسته‌كان مرۆڤ هه‌وڵی داوه‌ چه‌مك و زمانی تایبه‌ت دابێنێ وه‌كو زمانی بیركاری و زمانی لۆژیك و فیزیای تیۆری و زمانی زانسته‌ كۆمه‌ڵایه‌تیه‌كان و لە ناویاندا زمانی کۆمەڵناسی ، بەو مانایە نا بە تەواوی زمانی هەر کایەیەکی زانستی لە یەکتر جیاواز بێت، بەڵکو بەو مانایەی هەر لقێکی زانستی جۆرێک لە چەمکی تایبەت بە خۆی هەیە ، کۆمەڵناسی خاوەنی کۆمەڵیک چەمکی تایبەتە ، تویژەرەکانی پێ دەناسرێنەوە. هەمیشە لە ئاخاوتن و گفتوگۆو چاوپێکەوتن و نوسینەکانیاندا بەکاریان دێنن ، تا دەبێتە بەشێک لە ناسنامەیان .

یه‌كێك له‌ مه‌رجه‌ بنه‌ڕه‌تیه‌كانی توێژینه‌وه‌ی زانستی روونی زمانی به‌كارهاتووه‌ ، هه‌ڵبژارندنی وشه‌ له‌ ده‌ربڕیندا بۆ تێگه‌یاندنی به‌رامبه‌ر هه‌میشه‌و له‌ هه‌موو زانسته‌كاندا به‌ ئاره‌زووی توێژه‌ر نیه‌ ،له‌ توێژینه‌وه‌ی زانستیدا یاری به‌ زمان ناكرێ ، ده‌بێ توێژه‌ر دڵنیا بێ ئه‌و چه‌مكه‌ی به‌كاری دێنێ به‌ ته‌واوی ئه‌و مانایه‌ ده‌گه‌یه‌نێت كه‌ ئه‌و ده‌یه‌وێت

پرۆسەی بەرهەمێنان و داهێنانی چەمک ئاڵؤزە، له‌ بنه‌ڕه‌تدا دیاریكردنی چه‌مك وه‌كو ئه‌وه‌ی ئێمه‌ له‌ توێژینه‌وه‌كانماندا ده‌یكه‌ین ،جیاوازیه‌كی زۆری له‌گه‌ڵ دروستبوونی چه‌مك هه‌یه‌ لای توێژه‌ر، ئه‌مه‌ی ئێمه‌ هه‌نگاوێكی زۆر دوواكه‌وتوو تره‌،ئێمه‌ به‌ هۆی بیرنه‌كردنه‌وه‌و قوڵ نه‌بوونه‌وه‌و دوواكه‌وتووییمانه‌وه‌ له‌ رووی هزری زانستیه‌وه‌ چه‌مكی نوێمان لا درووست نابێت ، ئه‌مه‌ په‌یوه‌ندی به‌ جیهانبینی و دۆزینه‌وه‌و پرسی سه‌ره‌كی بابه‌تی توێژینه‌وه‌و ئاستی زانستی و مه‌عریفی توێژه‌ره‌كه‌وه‌ هه‌یه‌، ئه‌و چ په‌یوه‌ندیه‌كی دۆزیوه‌ته‌وه‌، قسه‌ له‌سه‌ر چی ده‌كات و ده‌یه‌وێ چی بڵێت، و چۆن گوزارشتی لێ دەکات؟ بۆ نمونه‌ پۆزه‌تیڤیزم لای ئۆگه‌ست كۆنت ،ململانێ یان نامۆبوون لای ماركس ،یان هه‌ر ماكس ڤیبه‌ر به‌وه‌ ناسراوه‌ته‌و به‌ناوبانگ بووه‌ كه‌ چه‌مكی ئایدیاڵ تایپی داهێناوه‌.

ئێمە لەم هەفتەیەدا کە بۆ پیناسەی چەمکەکان تەرخان کراوە هەوڵ دەدەین ئەم چمکانەی خوارەوە پێناسە بکەین :

١-ژینگە the Environment

٢-ژینگە ناسی (ئیکۆلۆژیا) Ecology

٣-ژینگەی کۆمەڵایەتی Social Environment

٤-کۆمەڵناسی ژینگە sociology of Environment

٥-کۆمەڵناسی ژینگەیی Environmental sociology

٦-کۆمەڵناسی سەرچاوە سروشتیەکانSociology of natural resources

**١-ژینگە the Environment**

چەمکی ژینگە ئاماژەیە بۆ کۆی بارودۆخەکانی ژیان و دەوروبەری مرۆڤ، ژینگە هەموو شتێکی دەوروبەرمان دەگرێتەوە؛ کە دەکرێ شتی زیندوو یان نازیندوو بن. ژینگە هێزی فیزیایی و کیمیایی و هێزی سروشتی دیکە دەگرێتەوە، ئاماژەیە بۆ هەردوو ژینگەی نازیندەیی (فیزیکی یان نازیندوو) و تۆپۆگرافیای زەوی و کەشو ئاو هەواو دارستان و کەرەستەو ئامێرو بیناسازی و ئامرازە تەکنۆلۆژی و پیشەسازیەکان و شیوازی پەیوەندی و رێکخستن و بەرێوەبردن و بەرنامەکانی ژیانی رۆژانە ..دەستبەتاڵی و سەرقاڵی تاک ...بەڵام پێکهاتەی زیندەیی (زیندوو)ی ژینگە خودی مرۆف. هەموو زیندەوەران و جۆری ئاژەڵان و پەلەوەران و وشکانیی وئاوی و ئاسمانی دەگریتەوە ..ئەو پێکهاتەیەی ژینگە وەکو بەشێک لە چوارچێوەی کلتوری کۆمەڵگا کاریگەرییان هەیە لەسەر پێکهاتنی کەسایەتی و جیهانبینی بونیادی ئەقلی و زەینی تاک ...

هەموو زیندەوەران لە ژینگەی خۆیاندا دەژین؛ بەردەوام کارلێک دەکەن و بەپێی بارودۆخی ژینگەکەیان دەگۆڕێن و بەردەوام دەبن، مارو دوپشکی ناوچە شاخاویەکان وەکو مارو دوپشکی ناوچە بیابانیەکان نین، جگە لەوەی ئەو پەلەوەرو مێرو و ئاژەڵانەی لە ناوچە گەرمەکانی ئەفریقیا و باشوری رۆژهەڵاتی ئاسیا و ئەمریکای لاتین هەیە وەکو ئەوانە نیە بەستەڵەکی باکورو ئەوروپا و روسیا هەیە ..ژینگە تا رادەیەکی زۆر دروستکەری شێوەو فۆرمی جەستەیی و نەخشەی زەینی مرۆفەکانە..

بە گشتی ژینگە بە کۆی هەموو ئەو پەیوەندی و رەوشی ژیان و بارودۆخ و هەلومەرج و کاریگەریی و کارتێکەرە سروشتی و زیندەییانە (فیزیکی و نافیزیکیانە دەگوترێت کە لە پنتی جوگرافی ژیانی هەر زیندەوەرێکدا هەیە بە مرۆفیشەوە .

کۆی ئەم پێکهاتەیە ژینگەیە ، کاریگەریی لەسەر پێکهاتن و ژیان و گەشەکردنی هەموو زیندەوەران هەیە؛ بە پیی گۆرانی هەر توخم و رەگەزێک لەم پێکهاتەیە زیندەوەرانی ئەو ناوەندە گۆرانیان بەسەردا دێت بە پیی ئاستی قەبارەو کاریگەری گۆراوەکە ...بە مرۆقیشەوە

لە بچوکترین و وردترین زیندەوەر وەک بەکتریا تاکو بەرزترین و باڵاترین زیندەوەر کە مرۆڤە؛ لە ژێر کاریگەری و هەژمونی ئەم ناوەندەدا پێدەگەن...

لەم سەردەمەدا، دووای فراوانبوونی زانستەکان و زۆربوونی زانکۆو ناوەندەکانی توێژینەوە ، بەکارهێنانی چەمکی ژینگەش زۆر فراوان بووە، رۆژانە گوێبیستی ژینگەی قوتابخانەو ژینگەی خێزانی و ژینگەی زانکۆ و کۆمەلایەتی و ئابوری و کلتوری دەبین، بۆیە دەکری بە پیی جیاوازی کارو چالاکیەکانی مرۆف ژینگەی جیاوازیش هەبێت ..چونکە هەر یەکێک لەو کاروچالاکیانە شوێن و دۆخێکی جیاواز دروست دەکەن .. پەیوەندی جیاوازیان تێدا دروست دەبێ ..لەبەر رۆشنایی ئەو جیاواوزیانەش پێناسەی جیاواز بۆ ژینگە دەکرێت بۆ نمونە :-

هەندێک پییانوایە ژینگە ئەو ناوەندەیە کە مرۆفی تێدا دەژیت و پێویستیەکانی بەردەوامی ژیانی لێ فەراهەم دەکات وەکو خواردن و پۆشاک و ئەمن و سەلامەتی و رێزو پەیوەندی لەگەڵ خزموکەس و هاوڕی و هاوپیشەکانی .

هەندێکی دیکە دەڵین ژینگە کۆی ئەو بارودۆخ و هۆکارە دەرەکیانەیە کە مرۆف لە ناویاندا دەژیت و کاریگەریان هەیە بەسەر تەواوی چالاکی و پرۆسە زیندەییەکانی مرۆفەوە ..

یان ژینگە ئاماژەیە بە کۆی ئەوەی هەیە لەسەر چاوە مرۆیی و کۆمەلایەتی و سروشتیەکانی دەوروبەری مرۆف لە کات و شوێنێکی دیاریکراودا کە پێویستیەکانی ژیانی مرۆف دابین دەکەن.

ژینگە کۆی پێکهاتەکانی سروشت دەگرێتەوە بە مرۆف و زیندەوەران بە (ئاژەڵی و رووەکی) و زیندەو نازیندەوە، بە ئاو هەواو روناکی و خاک و خۆڵ و دارو بەردەوە ...

چەمكی ژینگە لە زمانی کوردیدا هەردوو چەمکی (ئینفایرۆنمێنت) و (ئیکۆ)ی ئینگلیزی دەگرێتەوە بۆیە تا ئیستا لە زانکۆو ناوەندەکانی تویژینەوەی کوردیا بە تێکەڵ و پێکەڵ بەکار دێت و روون نیە، واتە بە وردی نازانرێت ئایا مەبەست لە ژینگە ئیکۆیە یان ئینفایرۆنمێنتە یان ئیکۆ سیستەمە، کاتێک ئێمە لە پێناسەکانمان دەڵێین ژینگە بە چەمكە گشتییەكەی بەو ناوەندە یان ئەو بوارە شوێنییە دەوترێت كە مرۆڤی تێدا دەژی و كاریتێدەكات و كاریگەریشی بەسەردا دەبێت، ئەوە ئینفایرۆنمێنتە یەلآم كاتٍك لە پێناسەکانماندا دەڵێین کۆی پێکهاتەکانی سروشت دەگرێتەوە بە مرۆف و زیندەوەران بە (ئاژەڵی و رووەکی) و زیندەو نازیندەوە، بە ئاو هەواو روناکی و خاک و خۆڵ و دارو بەردەوە ئەوە سیستەمی ژینگەیی و ئیکۆلۆژیایە,,

بە هەر حاڵ ژینگە ئەو ناوەندەیە مرۆفی تێدا دەژیت ، ئەو ناوەندەش دەكرێت ناوچەیەكی بچووك بێت و لە رووبەری ماڵێك تێپەڕ نەكات و دەكرێت هەرێمێكی فراوان بگرێتە خۆ .

٢**-ژینگە ناسی (ئیکۆلۆژیا) Ecology**

لە رووی زاراوەییەوە ژینگەناسی لە دوو چەمک پێکهاتووە یەکەمیان (ژینگە) کە بریتیە لە شوێن یان دۆخ هەر کۆمەڵگایەک تێیدا دەژیت یان پێیدا تێدەپەڕێت، هەروەکو چۆن شوێنی هەر کۆمەڵگایەک لە چەندین رەگەزی سروشتی جیاواز پێکدێت، دۆخی کۆمەڵگاش لە ئەنجامی کۆمەڵیک هۆکارو فاکتەری جیاواز دروست دەبێت، چەمکی دووەمی بریتیە لە ناسی یان زانی کە پێکەوە دەبنە ژینگەناسی واتە ئەو لقە زانستیەی توەێژینەوە لەسەر ئەم شوێن و دۆخە دەکات .کە بە ئیکۆلۆژی ناسراوە ، ئیکۆ وشەیەکی یۆنانیە بە مانای ماڵ دێت ، مەبەست لەو ناوەندەیە کە کۆمەڵگای تێدا دەژیت ..

یه‌كه‌م سیسته‌م (نەسەق)= نه‌زم له‌ ژیانی هه‌ر كۆمه‌ڵگایه‌كی دیاریكراودا نه‌زمی ئیكۆلۆژیه‌ ، ئه‌مه‌ له‌ بنه‌ڕه‌تدا به‌شێك نیه‌ له‌ بونیادی كۆمه‌ڵایه‌تی به‌ڵام به‌ هۆی ئه‌و كاریگه‌ریه‌ زۆره‌ی ده‌یخاته‌ سه‌ر ئه‌و بونیاده‌ له‌ كۆمه‌ڵگا سه‌ره‌تاییه‌كاندا ،وه‌كو پێكهاته‌یه‌ك له‌ بونیادی كۆمه‌ڵایه‌تی هه‌ژمار ده‌كرێت، نه‌زمێكی به‌رجه‌سته‌و دیاره‌و هه‌ر توێژه‌رێك توێژینه‌وه‌ له‌سه‌ر هه‌ر كۆمه‌ڵگایه‌ك بكات، سه‌ره‌تا رووبه‌رووی پێكهاته‌ ئیكولۆژیه‌كانی ئه‌و شوێنه‌ ده‌بێته‌وه‌ كه‌ كۆمه‌ڵگاكه‌ی تێدا ده‌ژیت ، شوێن، سه‌ره‌داوێك ده‌داته‌ ده‌ست تویژه‌ری ئه‌نترۆپۆلۆژی یان یه‌كه‌م شوێن پێی بۆ ده‌كاته‌وه‌ بۆ هه‌نگاونان له‌ وردبوونه‌وه‌و تێگه‌یشتن له‌ ژیان و كلتورو كه‌سایه‌تی هه‌ر گروپێك .

سیسته‌می ئیكۆلۆژی جه‌خت له‌سه‌ر توێژینه‌وه‌ له‌و په‌یوه‌ندیانه‌ ده‌كات كه‌ له‌ نێوان ژینگه‌ی سروشتی ومرۆڤدایه‌، هه‌روه‌ها له‌و كاریگه‌رییانه‌ ده‌كۆڵێته‌وه‌ كه‌ مرۆڤ ده‌یخاته‌ سه‌ر سروشت یان ده‌وروبه‌رو ژینگه‌ى سروشتى ده‌یخه‌نه‌ سه‌ر سنوورو رووبه‌ره‌كانى چالاكى مرۆیی( )، ژینگه‌ ئه‌و ناوه‌نده‌ جوگرافیه‌یه‌() مرۆڤ تێیدا ده‌ژیت رۆڵى گرنگ‌و كاریگه‌رى له‌ په‌ره‌سه‌ندن‌و گه‌شه‌كردنى مرۆڤ وكۆمه‌ڵگه‌دا هه‌یه‌، تا راده‌یه‌كى زۆر تایبه‌تمه‌ندییه‌ جیاوازه‌كانى دانیشتوانه‌كه‌ی دیاریده‌كات، چونكه‌ سروشت‌و كه‌ره‌سته‌ خاوو سه‌ره‌تاییه‌كان ده‌خاته‌ به‌رده‌ستى مرۆڤ ‌و ده‌بێته‌ ئه‌و شانۆیه‌ى ژیانى گروپه‌كان سووڕو گڕده‌دات،بۆیه‌ بێ ئه‌و كارلێكه‌ به‌رامبه‌ره‌ى نێوان سروشت‌و مرۆڤ هیچ چالاكییه‌كى ئابووری وبه‌رهه‌مهێنان ژیرانه‌ نابێ ...

ئەم پێناسەیە یان ئەم روانگەیە بۆ ژینگەو پەیوەندی بە کۆمەڵگاو کارلێکی نێوانیان زیاتر نزیکمان دەکاتەوە لە پێناسەی کۆمەڵناسی ژینگە و کۆمەڵناسی ژینگەیی ..

جیاوازی لە نێوان ئینفایرۆنمێنت و سیستەمی ئیکۆلۆژی

|  |  |  |
| --- | --- | --- |
| ز | **Ecosystem** | **Environment** |
| ١ | * کۆمەڵگای خۆجێییە کە مرۆف و زیندەو نازیندەکان تێیادا کارلێک دەکەن | * مەبەست لەو ناوەندیە هەمو زیندەوەرانی تێدا دەژیت |
| ٢ | * -بایۆلۆژیەکان دەگرێتەوە | * پێکهاتە مادیەکان دەگرێتەوە |
| ٣ | * رووبەرێک بۆ کارلێکی پێکهاتەکان فەراهەم دەکات | * رووبەرێک بۆ ژیان فەراهەم دەکات |
| ٤ | * زەمینەیەک بۆ پەیوەندی نێوان پێکهاتەکان فەراهەم دەکات | * مەرجەکانی بژێوی لە ژینگەمەدا فەراهەم دەکات |
| ٥ | * ئەگەری هەیە ئاوێ یان وشکانی بێت | * ئەم چەمکە دەکرێ گشتگیر یان بەشێک بێت |
| ٦ | * -سیستەمی ئیکۆ جێگیرە سەرەرای رەوکردنی زیندەوەران | * لەکاتی رەوکردنی زیندەوەرەکە ژینگەکەی دەگۆرێت |
| ٧ | * ٧-پشت بە هەموو پرۆسیە ژیانداریە بنەڕەتیەکان ..دەبەستت.تیشکی خۆر ..خاک ..ئاو ..کەشو هەوا ..شێ | * تەنیا شوێنێکە لە کاتێکی گونجاودا |

**٣-ژینگەی کۆمەڵایەتی Social Environment**

ئەو سنورو چوارچێوەیەیە لە ناو کۆمەڵگادا کە هەر تاکێک کارلێکیان لەگەڵدا دەکات، هەمو ئەو فاکتەرانە دەگرێتەوە کە کاریگەریان لەسەر رەفتاری تاک هەیە، وەکو بەهاو بیروباوەرو رۆشنبیرو توخم و رەگەزە کلتوریەکان و پەیوەندیە کۆمەڵایەتیەکان دامەزراوەکان و پێکهاتە کۆمەڵایەتیەکان ..

ژینگەی کۆمەلایەتی کاریگەری راستەوخۆی هەیە لەسەر ناسنامەی تاک و کەسایەتی و جیهانبینی و بیروباوەر و ئاراستە هزریەکانی تاک و رەفتارو پێویستیەکانی ، حەزو ئارەزووەکانی ، تواناو خواستەکانی ، هەروەها ژینگەی کۆمەڵایەتی کاریگەری هەیە لەسەر پەیوەندی نێوان تاکەکان ، پەیوەندی تاک و کۆمەڵگا ، نەک هەر جۆرەکانی تاوان بەڵکو بۆ پێناسەی تاوانیش ...

چەنکی ژینگەی کۆمەلایەتی ئاماژە بەو فاکتەرە کۆمەڵایەتی و کلتوریە جیاوازانە دەکات کە رۆڵیان لە پێکهاتنی رەفتارو گەشەکردنی تاک یان گروپە کۆمەلایەتیەکانی ناو کۆمەڵگادا هەیە بە دەر لە سیستەمی ئیکۆلۆژی و پێکهاتە سروستیەکان ، بێ رەچاو کردنی ئەوەی پیشتر گۆراوە کۆمەڵایەتی و کلتوریەکان لە ژیرکاریگەری ژینگەی سروشتی دروست بوون یان نا ...بۆ نمونە ئیمە هاتینەوە دنیاوە لە ژینگەیەکی کۆمەڵایەتی تایبەتدا کە چاومان کردەوە بینیمان دایک و باوک و دەوروبەرمان نان دەخۆن ونانیان لا پیرۆزەو گەنم دەهاڕن و جۆ ناخۆن .. گۆشتی ئاژەڵانی وەکو مەڕو بزن و مانگا دەخۆن ، هەندێک اژەڵی وەکو کەرو ئەسپ و سەگ و بەراز ناخۆن ...هتد

ئەم فێربوونە لە رێگای خێزان و دەوروبەرو خانەکانی خواپەرستی و قوتابخانەوە بە ئێمە گەیشتن و فێریان بووین ، و بوون بە بەشێک لە کەسایەتی ئێمە وەکو کەسایەتی نەتەوەیی کورد کە خاوەنی خەسڵەت و تایبەتمەندی خۆیەتی و لە ژینگە کۆمەلایەتیەکەوە لە رێگای ئەو کەناڵانەوە وەری گرتووە . زیاتر لە دووسەد ساڵە رۆژهەڵاتناس و ئەنترۆپۆلۆژیست و کۆمەڵناسان لەسەر ئەم خەسڵەت و تایبەتمەندیانەی کۆمەڵگای کوردی و ژینگە تایبەتەکەی دەستیان داوەتە توێژینەوە، وەکو (كارتسوف) و (ریچ) و (هێنری فیڵد) و (سافراستيان) و (مار) و (نوَلَدكة) و (درايفەر) و (کابتن های) و ئەدموندز) و (مێجەرسۆن) و (باسیلی نیکیتین) و (مینۆریسکی ) و (خالفین) و (کریس کۆچێرا) و مارتن فان برۆنسەن) و ,,,دەیانی دیکە بەڵام خۆمان کەمتر توێژینەوەمان لە سەر کلتورو تایبەتمەندی کەسایەتی و پەیوەندی بە ژینگەی کوردستانەوە هەیە..

ئێمە هەموومان بەرهەمی ژینگە کۆمەڵایەتیەکەی خۆمانین، ژینگەی کۆمەڵایەتی خەسڵەت و تایبەتمەندیە کەسایەتیەکانی ئەندامانی کۆمەڵگا دیاری دەکات، کاریگەری زۆری هەیە لەسەر تێگەیشتنی تاکەکان، ژینگەی کۆمەلایەتی ئاماژەیە بە کلتوری کۆمەڵگا (بەهاو بیرباوەڕ و جیهانبینی و شێوازی خەیاڵکردن و بیرکردنەوەش ..بۆیە ژینگەی کۆمەلایەتی توانای دەرک کردن و رافەو شرۆفەو شیکردنەوەمان دەداتێ، توانای تێگەیشتن لە چەمکەکان و بیربۆچونە جیاوازەکان و زانیاریەکانمان دەداتێ ..

ئەوەی لە ژینگەیەکی خوێنەرو پر کتێب و گفتوگۆی زانستی و فەلسەفی و ئەدەبی گەورە دەبێ لەو کەسە ناچێت کە لە ژینگەیەکی نەخوێندەوارو دوور لە کتێبدا گەورە بووە.

**٤-کۆمەڵناسی ژینگە sociology of Environment**

بریتیە لە بەکارهێنانی بنەماکانی زانستی کۆمەلناسی لە تویژینەوەی سەرچاوە ژینگەییەکاندا، ئەو توخم و رەگەزە سروشتیانەی لە دەورەبەری مرۆفدا هەن، چۆن دەژین و ژیانی کۆمەڵایەتیانەی ئاژەڵان و لە لایەن کۆمەڵگاوە چۆن مامەڵەیان لەگەڵ دەکری و توانای وەڵامدانەوەی پێویستیەکانی کۆمەلگایان چەندە ، ئەگەر بە پێی ماناو ناوەرۆکی چەمکەکە بێت قوڵ نابێتەوە بۆ کارلێکی نیوان مرۆف و ژینگە بەلکو تویژینەوەی کۆمەڵناسیانەیە لە سروشت ، ئەگەری هەیە پسپۆرانی ئەو لقە زانستیە لە خویندنی بەراییدا دەرچووی بەشی ژینگە بن ..هەروەکو چۆن پزیشکی کۆمەڵگا لە نەخۆشخانەکان دەرچووی بەشی پزیشکین نەک کۆمەلناسی ..بەڵام لەگەڵ ئەوەشدا لەسەرچاوەکانی تایبەت بەم لقە زانستیە تەواوی ئەو کارانە دەکەن کە کۆمەڵناسی ژینگەیی دەیکات...بە هەمان شێوەی ئەتنۆگرافیا و ئەتنۆلۆژیا ...

**٥-کۆمەڵناسی ژینگەیی Environmental sociology**

لقێکە لە لقەکانی کۆمەڵناسی گشتی و پرسی سەرەکی ژینگەو پەیوەندیە دیالەکتیکیەکانی نێوان کۆمەڵگاو ژینگەیە، توێژینەوە لەسەر ئەو سیستەم و رێگاو کەرەستەو ئامرازانە دەکات کە کار بۆ چاودێری و تێگەیشتن و کۆنترۆڵکردنی گرفتە ژینگەییەکان دەکەن ، شیکردنەوە بۆ دەرهاویشتەو ئەنجامە کۆمەڵایەتی و تەندروستی و ئابورییەکانی ئەو گرفتانە دەکات و هەوڵی دۆزینەوەی رێگای زانستی چارەسەریان دەدات .

کۆمەڵناسی ژینگەیی ئەو لقە زانستیەیە تویژینەوە لە کارلێکی نێوان کۆمەڵگاکان و ژینگەکانیان دەکات، بە دووای دۆزینەوەی ئەو گۆڕاوە کۆمەڵایەتیانەدا دەگەڕیت کە کاریگەریان لەسەر ئیدارەدانی سەرچاوە ژینگەییەکان هەیە و هۆکاری دروستبوونی گرفتە ژینگەییەکانن، هەروەها توێژینەوە لەسەر ئەو پرۆسانە دەکات لە ناو کۆمەڵگادا کە لە رێگەیانەوە کۆمەڵایەتیانە گرفتە ژینگەییەکان پێکدێن و چۆنیەتی وەڵامدانەوەی کۆمەڵگا یان بیرکردنەوەی کۆمەڵگاو بەهەند وەرگرتن و رێگا چارەکانی بۆ ئەو گرفتانە ..

کۆمەڵناسی ژینگەیی بە شێوەیەکی تایبەت بە توێژینەوەی کۆمەڵناسی لە کارلێکە کۆمەڵایەتی-ژینگەییەکان دەناسرێت، وەکو وەچە خستنەوە ، قەبارەی دانیشتوان ، چڕبوونەوە، بەردەرکەوتنی شار، شێوازی رێکخستنی شارو ژینگەی شارنشینی، بیرۆکراتی و ڕێکخراو و دامەزراوەکان، زانست و تەکنەلۆژیا، تەندروستی و نەخۆشی، بەکاربردن و نایەکسانی کۆمەڵایەتی و دادپەروەری ژینگەیی....هتد کۆمەڵناسانی ژینگەیی بە شێوەیەکی تایبەت جەخت لەسەر توێژینەوەی هۆکارە کۆمەڵایەتیەکان دەکەن کە دەبنە هۆی دروستبوونی گرفتە ژینگەییەکان، دوواتر رەنگدانەوە و کاریگەرییە کۆمەڵایەتییەکانی ئەو گرفتانەو هەوڵدان بۆ چارەسەرکردنییان واتە ژینگەی کۆمەلایەتی بوارێکە لە بوراەکانی تویژینەوەی کۆمەڵناسی ژینگەیی کە لە ئیکۆاۆژیای جیا دەکاتەوە

.

٦-**کۆمەڵناسی سەرچاوە سروشتیەکانSociology of natural resources**

دەکرێ بە لقێک لە لقەکانی کۆمەڵناسی ژینگەیی هەژماری بکەین، ئەگەر کۆمەڵناسی ژینگەیی وەکو زانستێکی سەربەخۆ فراوانبوو، ئەم لقە کار لەسەر سەرچاوە سروشتیەکان دەکات رەنگدانەوە کۆمەڵایەتیەکانیان چۆن بووە، چ کاریگەریەکیان لەسەر کۆمەڵگاکان بەجێ هێشتووە، بۆ نمونە کۆمەڵگای نەوتی ، واتە ئەو کۆمەڵگایانەی لە جیاتی بەرهىهێنانی پیشەسازی پشت بە داهاتی نەوت وەکو سەرچاوەیەکی سروشتی دەبەستن، تایبەتمەندیەکانیان چین ، ئەو کاری ئەو لقە زانستیەیە لە چوارچێوەی کۆمەڵناسی ژینگەییدا وەکو لقێکیب لاوەکی وردە وردە پایەکانی سەربەخۆ بوونی بەهێز دەبن ..

ئێمە لەم بەشەدا کە تەرخانمان کردووە بۆ پیناسەی چەمکەکان لەو روانگەی چەمک گرنگە و لە کاری ئەکادیمیدا پێویستە بزانرێت هەر چەمکێک ئاماژە بە چی دەکات و سنوری کارو توێژینەوەکانی کوێ دەگرێتەوە ..